钦定古今图书集成/明伦汇编/官常典/第088卷 > 信安王祎
## 钦定古今图书集成/明伦汇编/官常典/第088卷 > 信安王祎

按《唐书郁林王传》：“郁林王恪子琨，琨子祎，少有志尚，
事继母谨，抚异母弟祗，以友称，当袭封，固让祗。中宗
嘉其意，特封嗣江王，以继嚣后。开元时，以傍继，徙信
安郡王，累为州刺史，治严辨，迁礼部尚书，朔方节度
使。初，吐蕃据石堡城，数盗塞，诏祎与河西、陇右议攻
取。既到屯诹，日进师。或谓城险，贼所爱，必固守。今兵
深入，有如不捷，吾军必奔，不如持重伺贼势。”祎曰：“人
臣之节，岂惮险不进乎？必众寡不敌，吾以死继之。”于
是分兵追贼路，督诸将倍道进，遂拔之。自是河、陇诸
军游奕，拓地至千里。元宗喜，更号其城曰振武军。契
丹牙官可突干叛，诏拜忠王为河北道行军元帅讨
之，敕祎以副王不行，故祎率裴耀卿诸将分道出范
阳，北击二蕃，破之，禽酋长以还，馀部窜伏。加开府仪
同三司，领关内支度、营田采访处置使，授二子官。祎
功多，执政害之，赏不酬，为当时所恨。久之，擢兵部尚
书，为朔方节度大使。坐事下除衢州刺史，历滑、怀二
州。天宝初，以太子少师致仕，明年，迁太师，未拜薨。祎
治家严，教子有法度，故峘、峄、岘皆显。